Knysna se munisipale bestuurder geskors | Netwerk24
Knysna se munisipale bestuurder geskors
Deur Jackie Kruger 14 Februarie 2020 11:01
Dr. Sitembele Vatala is voorlopig as Knysna se munisipale bestuurder geskors hangende ’n ondersoek teen hom.
Die munisipaliteit sê die besluit is Donderdag op ’n spesiale raadsvergadering geneem as voorsorgmaatreël weens bewerings wat teen Vatala gemaak is.
Dr. Sitembele VatalaFoto: Verskaf
Aubrey Tsengwa, Knysna se onderburgemeester, sê in ’n verklaring al die raadslede was ten gunste van die besluit.
Volgens hom sal die stadsraad binne sewe dae ’n onafhanklike ondersoeker aanstel om die bewerings te ondersoek. Vatala is vir die duur van die ondersoek geskors. Die ondersoeker moet sy bevindings binne 30 dae aan die stadsraad voorlê.
Die aard van die bewerings is nie bekend gemaak nie.
Tsengwa sê Vatala se skorsing is vir die beskerming van alle partye en om seker te maak daar kan ’n onbevooroordeelde ondersoek sonder enige invloed van die betrokke partye wees.
Hy benadruk Vatala is nog nie van enige wangedrag aangekla nie. Dr. Michelle Gratz, ’n voormalige munisipale bestuurder van Mosselbaai, is intussen aangestel as Knysna se waarnemende munisipale bestuurder.
Volgens Tsengwa sal die ondersoek nie dienslewering of die daaglike bestuur van die munisipaliteit raak nie. Hy sê die stadsraad het opgetree omdat die munisipaliteit se welstand sy eerste prioriteit is.
Meer oor: Sitembele Vatala | Knysna | Munisipale Bestuurder